Openbare vervoer tot stilstand geruk nadat polisie 300 taxi’s skutArgieffoto: ANA Openbare vervoer in Durban is erg geraak nadat die eThekwini-metropolisie oor die naweek meer as 300 voertuie geskut het. Eugene Msomi, eThekwini-metropolisie se woordvoerder, het gesê van die voertuie waarop daar beslag gelê is, het 163 van die taxibestuurders nie die korrekte roetepermitte gehad nie. “Ons moes reageer op die hoë vlakke van wetteloosheid in die taxibedryf. Soos jy weet, is meer as 80% van konflik in die bedryf oor roetes,” het hy gesê. Daarby is 120 meter-taxi’s, 18 munisipale busse en vier privaat busse geskut omdat hulle onvoldoende of geen dokumente gehad het nie. Verlede week is drie mense doodgeskiet by ŉ taxistaanplek in Brookestraat toe ŉ skietery tussen mededingende taxi-verenigings ontstaan het oor die winsgewende roete tussen Port Shepstone en Durban. Msomi het gesê die polisie het verneem dat die plaaslike minibustaxibedryf van plan is om roetes te staak weens die polisie se optrede. “Dit is hul volste reg. Ons kan hulle nie keer nie. Maar wat hulle nie kan doen nie, is om die taxibestuurders met die nodige permitte te verhoed om ŉ diens te lewer.” Hy het Maandag gesê die polisie het tot dusver nog nie van gewelddadige optrede verneem nie, maar daar is “’n vlak van intimidasie aan die gang”. Hy het gesê die eThekwini-metropolisie het voorheen die voertuie laat gaan wanneer die bestuurder die borgtog betaal het, maar van nou af sal hulle nie die voertuie vrystel totdat die sake afgehandel is nie. Tydens ŉ vorige betoging in Mei toe die taxibedryf gestaak het oor hul voertuie geskut is, het taxibestuurders beweer die probleem het by die provinsiale vervoerdepartement gelê wat glo ŉ reuse-agterstand met die uitreiking van permitte gehad het.